Here is a page extracted from Wikipedia that may contain CSS, HTML, and a lot of unformatted text.

Title: التليفون والتلغراف المصرى
Content: تأسست مصلحة التليفونات والتلغراف المصرية سنة 1854 مع إنشاء أول خط تلغراف في مصر

التلغراف 
في سنة 1845م ظهر اختراع التلغراف في أمريكا على يد طريق صمويل موريس، وبدأ انتشارها في اوروبا سنة 1850، وظهرت في مصر سنة 1854 لتأمين خدمات السكك الحديدية وكان مملوك بالكامل لمصلحة السكك الحديدية وتم تدشين اول خط بين القاهرة والأسكندرية، ومن بعدها ظهرت في قصور الوالي والأسرة المالكة كوسيلة لتبادل الرسائل. بعدها بفترة قصيرة ونظرا لموقع مصر الجغرافي بين 3 قارات، تم توصيل خط دولي (بحري) من أوروبا للهند مرورا بالأستانة وقبرص ومصر عبر البحر المتوسط والبحر الأحمر وخليج عدن، وبكدا اتصلت مصر باوروبا وأسيا والأستانة، وبقا لها الريادة بين دول العالم في مجال الأتصالات. وفي سنة 1870 وصل عدد خطوط التلغراف في مصر إلى 66 خط منها 16 خط واصلة للسودان (اللي كان أيامها تحت الحكم المصري) و دا كان له الفضل في تسهيل نقل العديد من الرسائل بين البلدين، بالأضافة الى خطوط اضافية للأتصال بالشام (غزة وعكا وبيروت ودمشق وحلب)، وخطوط اضافية للحجاز (مكة والمدينة).

التليفون 
في سنة 1876 تمكن العالم الأمريكي جراهام بيل من تسجيل اختراعه لنقل الصوت عن طريق الأسلاك واللي اتعرف باسم (التليفون) وتم تأسيس شركة باسمه واللي قامت فيما بعد بتوصيل كابل الخدمة بين القاهرة واسكندرية في 1881م وبكدا برضه تكون مصر من دول الريادة في استخدام التليفون. وبعدها بسنة بيدخل الأحتلال البريطاني لمصر في 1882 واللي بيستولي على جميع خطوط الاتصالات و السكة الحديد وبيعمل على زيادة عدد الكابلات في مصر، فدخلت بورسعيد والأسماعيلية والسويس 1883 (لخدمة 30 مشترك) والصعيد والسودان في 1890 (لخدمة 50 مشترك)، وفي 1888 تم تشغيل سنترال يدوي طراز “ماجنيتو” يخدم 3000 خط، وظل يخدم لغاية سنة 1926.

بدأت الوكالات الصحفية الأوروبية تدخل مصر لتداول اخبار الشرق الأوسط والأخبار من الهند وجنوب افريقيا ونقلها الى صحف اوروبا فتواجدت وكالة رويترز و هافاس في مكاتب بالأسكندرية سنة 1895م واعتمدت على خطوط تلغراف وتليفون مصر، وزادت خطوط التليفون الداخلية في المنازل وتم الأعتماد على خطوط التلغراف بين المحافظات في بداية الأمر على ان تحصل مصلحة السكك الحديدية (مالكة التلغراف) على 70% من ايرادات الاتصالات.

مصلحة التليفونات والتلغراف 
في سنة 1918 اسست الحكومة المصرية شركة باسم “مصلحة التليفونات والتلغراف” واشترت جميع خطوط التليفون والتلغراف ومكاتب الخدمة من السكك الحديدية، وبكدا بقت محتكرة الخدمة، ومن هنا بدأت ادارة الدولة لمجال الأتصالات بعد ماتم انتشاره بفترة طويلة وكان قطاع خاص تبع الشركة الشرقية للأتصالات ودي كانت شركة اجنبية، وفي سنة 1926 يتم تركيب وحدة سنترال ألي طراز “بي ستروجر” في مدينة القاهرة لزيادة كفاءة الخدمة وزيادة عدد الخطوط ل3000 خط فى مدينة القاهرة وحدها، فدخلت للبيوت وانتشرت في أماكن عديدة، وفي 1928 بيركب في الأسكندرية سنترال مماثل لتزيد من قوة الأتصال بين المدينتين.

شركة ماركوني 
في سنة 1928 قامت شركة ماركوني بتركيب اول محطة ارسال واستقبال هوائي في مصر لزوم الأتصالات الدولية، و في سنة 1930 تشغيل أول سنترال آلي طراز الروتارى بسعة 10000 خط بالقاهرة ودا بيخلي فيه انتشار أكتر للتليفونات في كل بيت مع جودة كبيرة في الخدمة، وفي سنة 1932 بيتم تمديد كابلات ارضية للتليفونات بين القاهرة واسكندرية والأستغناء عن الكابلات الهوائية بتاعة التلغراف ودا بيخلي الصوت انقى واسرع بين المحافظات. وعلى الرغم من التقدم السريع في مجال التليفونات لكن برضه كانت المعاملات التجارية والرسمية وتهنئات الافراح والتعازي لاتزال بتعتمد على التلغراف نظرا لأنه بيكون موثق بأوراق للرجوع ليها وقت الحاجة، وظلت التليفونات للمعاملات اليومية والأفراد. كما كان التلغراف وسيلة الربط بين مصر ودول الشرق الأوسط زي السعودية واليمن وإثيوبيا والسودان بالإضافة الى فلسطين وشرق الأردن ، وسوريا قبل ما ترتبط البلدان دي بالاتصال المباشر مع أوروبا عن طريق الكابل البحري المار من خلال قبرص و حيفا اللي كانت بتملكها شركة التلغراف الشرقية، وبالنسبة للتلغرافات الدولية تم التعامل عن طريق شركة ماركوني أو شركة التلغراف الشرقية أو إذاعة فرنسا.

في سنة 1932 تم عمل اول ربط لاسلكي بين مصر وانجلترا، ودا كان عن طريق خدمة تحويل الموجات الصوتية لموجات راديو، ومن هناك اتصلت مصر بدول اوروبا بتكلفة أقل وبجودة اعلى، وزادت عدد الدول اللي تقدر تتصل بها من مصر زي الهند وكندا وجنوب افريقيا وامريكا واليابان، ولاحقا تم ربط بعض عواصم اوروبا كمان بالقاهرة زي باريس وروما وبرلين وبقت المكالمة 3 دقائق وسعر الدقيقة الدولية هو 150 قرش ودا كان مبلغ كبير شوية في الثلاثينات لكن كان ضروري لأنجاز اعمال الأستيراد و التصدير والمعاملات الدولية وخلافه.

هيئة الأتصالات السلكية واللاسلكية 
وبعد ثورة يوليه 1952 كان عدد المشتركين في خدمات الأتصالات في مصر كلها 62 ألف مشترك، ودخلت مصر في دور تطوير الصناعة فبقت تصنع كابلات الأتصالات ولا تستوردها زي زمان، وظهرت شركات مصرية قامت بتصنيع كابلات جديدة بمواصفات عالمية ومد خطوط الخدمة لأماكن جديدة مادخلتهاش الخدمة قبل كدا، وفي عام 1957 تم تأسيس هيئة الأتصالات السلكية واللاسلكية وصارت مالكة لحق تشغيل وادارة الخدمة بدل مصلحة التليفونات، وتم تطوير الخدمة من خلال مد كابلات جديدة وتشغيل سنترالات (كروسبار) بسعة اكبر ودخول خدمة التلكس في القاهرة سنة 1963.

الاتصالات عبر الأقمار الصناعية 
ومع دخول مصر عصر الأنفتاح في السبعينات واللي شهد تدفق رؤوس الأموال الأجنبية للأستثمار، فكان لابد من تطوير الخدمة، وتم مد خط بحري بين مصر وايطاليا بسعة 230 خط، وكمان إنشاء محطة أرضية متنقلة للاتصالات عبر الأقمار الصناعية سعة 24 قناة سنة 1974م، وتم كمان تشغيل خطوط ميكروويف تربط بين القاهرة واسكندرية واسوان والسلوم والبحر الأحمر بعد ما تم انشاء المحطة الارضيه للاتصالات عبر الساتيليت فى المعادى بسعة مبدئيه 120 قناه، مما نتج عنه زيادة جودة الخدمة بين المحافظات، وكمان تم تشغيل خدمة التليفون في السيارة سنة 1975 بسعة 160 خط.

في الثمانينات دخلت الخدمة طور جديد بعد تشغيل كابل الألياف الضوئية داخل القاهرة في 1985، وفي العام التالي تم الربط عبر الكابل البحري الدولي الرابط قارات العالم، فتحسنت خدمة الأتصالات الدولية وصارت بجودة افضل، وظهرت خدمات الفاكس لتبادل المستندات عبر الكابلات. وفي سنة 1989 دخلت مصر عصر النداء الألي بافتتاح سنترال ديجيتال بالقاهرة سعة 14 ألف خط لزيادة عدد المشتركين وتحسين الخدمة.

الانترنت 
وفي التسعينات شهدت مصر طفرة في مجال الأتصالات بدأت بظهور اول استخدام لشبكة الأنترنت في مصر وكان مقصورا على الجامعات ومركز المعلومات، وذلك بالتعاون مع شركة (بيت نت) الفرنسية ودا كان سنة 1992 وفي بداية سنة 1994 تم ادخال الخدمة للوزارات والهيئات الحكومية، وفي سنة 1997 بدأت شركة الأتصالات في خصخصة خدمات الأنترنت فبدأ يبقا منح الخدمة عن طريق وكيل يحصل عليها عن طريق رقم ثابت في خط التليفون (****0777)، وفي سنة 2004 بدأت تبقا خدمة الأنترنت فائق السرعة ومازال العمل على تطويرها للأن.

التليفون المحمول (الموبايل) 
في سنة 1996 شهدت مصر دخول أول خدمة للتليفون المحمول (الموبايل) من خلال تقنية GSM وفي سنة 1998 تم انشاء المركز القومي لتنظيم الأتصالات، وهو هيئة قومية مسئولة عن تنظيم قطاع الاتصالات. وتحديد اختصاصه في مبادئ رئيسية منها المحافظة على المنافسة الحرة في سوق الأتصالات والخدمة الشاملة وحماية حقوق المستخدم، ودا طبعا تمهيدا لخصخصة خدمة التليفون المحمول، وظهرت شبكات جديدة في مصر زي موبينيل واتصالات وفودافون، وتم منحها خدمة التزويد بالأنترنت فظهرت تليفونات الجيل الرابع واللي بقا لها القدرة على التواصل بصورة اكثر مرونة ماحدش كان يتخيلها قبل كدا.

بعد 150سنه 
في سنة 2004 احتفلت هيئة الأتصالات بمرور 150 سنة على دخول الخدمة لمصر، وتم استعراض مراحل تطويرها وتحسين الخدمة. ووفقا لإحصائيات المصرية للأتصالات لسنة 2010 بلغ إجمالي عدد المشتركين 11.3 مليون مشترك وإجمالي سعة السنترالات 14.5 مليون خط ، وبلغ خطوط التليفون الرئيسية 10.7 مليون خط وعدد المشتركين في خدمة التليفون المحمول اكثر من 50 مليون مشترك وبلغ عدد تليفونات الخدمة العامة للتليفونات (في الشوارع) 58 ألف خط منتشرة في شوارع مصر.

تواريخ 
 سنة 1881: انشاء اول خط تليفونى بيربط بين القاهره و اسكندريه.
 سنة 1854: انشاء اول خط تلغراف بيربط بين القاهرة واسكندرية.
 سنة 1883: تمديد الخطوط التليفونيه ل بورسعيد و[الاسماعيليه] والسويس لخدمة 50 مشترك.
 سنة 1918: شراء الحكومة المصرية للشركه الشرقيه بمبلغ 755.000 واللى اتنقلت ملكيتها لمصلحة التليفونات والتلغراف .
 سنة 1918:اتأسست مصلحة التليفونات والتلغراف كالمحتكر الوحيد لصناعة التلغراف و التليفون فى مصر
 سنة 1952: وصل عدد الخطوط التليفونيه فى مصر ل 62.000 خط.
 سنة 1957: افتتاح الهيئه القوميه للإتصالات السلكيه و اللاسلكية فى الجمهوريه المصريه (ARENTO) .
 سنة 1975: بداية تشغيل خدمة لاسلكى الاوتوموبيلات فى القاهره.
 سنة 1975: تشغيل اول شبكة ميكروويف بين القاهره واسكندريه و السلوم للربط بين المحافظات المصريه.
 سنة 1978: انشاء المحطة الارضيه للاتصالات عبر الساتيليت فى المعادى بسعة مبدئيه 120 قناه.
 سنة 1985: تشغيل اول كابل للألياف الضوئيه للربط بين السنترالات داخل محافظة القاهره.
 سنة 1989: تشغيل اول شبكه لنقل البيانات فى مصر EGYPTNET .
 سنة 1996: إدخال اول خدمات الموبايل بتكنولوجية GSM فى مصر.
 سنة 1998: تحويل الهيئه القوميه للاتصالات لشركه مساهمه مصريه باسم الشركه المصريه للاتصالات.
 سنة 1999: إدخال خدمة الشبكه الرقميه المتكامله وخدمات الشبكة الذكيه وخدمات القيمه المضافه.
 سنة 2001: إدخال اول تطبيقات الحكومة الالكترونيه اللى بتسمح للعملا بالاستعلام عن الفاتوره و دفعها عن طريق الإنترنت بإستعمال الكريديت كارد.
 سنة 2002: بداية مشروع الإنترنت اللى ببلاش فى القاهره و بعدين تعميمه فى كل محافظات جمهورية مصر.
 سنة 2004 تم الاحتفال بمرور 150 عاماً فى خدمة مصر

لينكات برانيه 

الشركه المصريه للاتصالات 

هيئه حكوميه مصريه